Covid-19: Nog ŉ geval in Afrika; eerste in Nieu-SeelandVan die jongste gevalle word nog nie op die WGO se kaart aangedui nie. Die derde geval van die koronavirus, oftewel Covid-19, is in Afrika bevestig. Dit is die eerste geval suid van die Sahara nadat Egipte en Algerië vroeër gevalle aangemeld het. Nigerië se departement van gesondheid het aangekondig dat ŉ Italiaanse burger wat in die land werk met die virus gediagnoseer is. Volgens die owerhede het die man op 25 Februarie van Milaan, Italië, na Lagos teruggekeer. Die man se toestand is volgens berigte stabiel en hy toon geen ernstige simptome nie. Hy word in ŉ hospitaal in Yaba behandel. Die Nigeriese regering het gesê maatreëls is versterk om te verseker dat ŉ uitbreking in die land vinnig onder beheer gebring kan word. Daar word intussen gepoog om almal wat kontak met die pasiënt gehad het sedert hy in Nigerië aangekom het, op te spoor. Intussen het Nieu-Seeland ook sy eerste geval van Covid-19 aangekondig. Luidens die New Zealand Herald het eerste minister Jacinda Ardern bevestig dat ŉ persoon wat onlangs na Iran gereis en Woensdag weer terug in die land aangekom het, positief getoets het. Eerste minister Jacinda Ardern. Foto: Kyodo News via AP Die persoon, in die 60’s, het van Teheran via Bali in Auckland aangekom. Die persoon is in ŉ stabiele toestand. Daar word intussen ook gesoek na mense wat op dieselfde vlug was en met wie daar kontak was. Volgens die berig is Nieu-Seeland die 48ste land om ŉ geval van die virus aan te meld. Ierland en Nederland het intussen ook gevalle aangemeld. Volgens die Wêreldgesondheidsorganisasie (WGO) het Brasilië, Denemarke, Estland, Georgië, Griekeland, Noorweë, Pakistan, Roemenië en die voormalige Joego-Slawiese Republiek van Macedonië ook intussen gevalle van die virus aangemeld. Wêreldwyd is meer as 82 000 gevalle en 2 800 sterftes reeds aangemeld. Die virus het vermoedelik sy oorsprong gehad by die vleis van wilde diere wat by ŉ kosmark in Wuhan verkoop is. Die Chinese regering het vroeër die week ŉ algehele verbod geplaas op die onwettige handel in wild en die eet van wilde diere.